b'\n_START_ARTICLE_\nHomo faber\n_START_PARAGRAPH_\nHomo faber \xc3\xa9s una locuci\xc3\xb3 llatina que significa "l\'home que fa o fabrica". S\'usa principalment en contraposici\xc3\xb3 a Homo sapiens, la denominaci\xc3\xb3 biol\xc3\xb2gica de l\'esp\xc3\xa8cie humana, locuci\xc3\xb3 tamb\xc3\xa9 llatina que significa "l\'home que sap".\n_START_SECTION_\nUsos comuns de la locuci\xc3\xb3 homo faber\n_START_PARAGRAPH_\nL\'escriptor llat\xc3\xad Appius Claudius Caecus (340\xc2\xa0aC - 273\xc2\xa0aC) la va usar en la seva obra Sententi\xc3\xa6 per referir-se a la capacitat dels \xc3\xa9ssers humans de controlar la seva destinaci\xc3\xb3 i el seu entorn: Homo faber suae quisque fortunae (cada persona \xc3\xa9s l\'art\xc3\xadfex de la seva pr\xc3\xb2pia destinaci\xc3\xb3)._NEWLINE_En el seu treball m\xc3\xa9s conegut, El Capital (1867), Karl Marx la utilitza en relaci\xc3\xb3 amb la frase de Benjamin Franklin "l\'home \xc3\xa9s l\'animal que fa eines"._NEWLINE_El fil\xc3\xb2sof franc\xc3\xa8s Henri Bergson la va emprar en la seva obra L\'evoluci\xc3\xb3 creadora (1907), on va definir la intel\xc2\xb7lig\xc3\xa8ncia com "la capacitat de crear objectes artificials, en particular eines per fer eines, i de modificar-los de manera il\xc2\xb7limitada"._NEWLINE_Tamb\xc3\xa9 va ser usada per la te\xc3\xb2rica de la pol\xc3\xadtica Hannah Arendt (1958) per emfatitzar la capacitat humana de controlar el seu entorn amb l\'\xc3\xbas d\'eines. Tamb\xc3\xa9 en el mateix sentit va ser usada per l\'escriptor Max Frisch en la seva novel\xc2\xb7la Homo faber (1957).\n_START_SECTION_\nAntropologia\n_START_PARAGRAPH_\nEn antropologia, l\'homo faber (en el sentit de l\'home que s\'interessa en les coses pr\xc3\xa0ctiques) es contraposa a l\'homo ludens (en el sentit de l\'home que juga, que s\'interessa en la diversi\xc3\xb3). Tamb\xc3\xa9 s\'usa en conjunci\xc3\xb3 o contraposici\xc3\xb3 al deus faber (el d\xc3\xa9u el que crea), el prototip del qual \xc3\xa9s Vulc\xc3\xa0, el d\xc3\xa9u de la forja.'